
–	ņemot vērā savas iepriekšējās rezolūcijas par Irānu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā saskaņā ar Irānas 1991. gada Memorandu bahājiešu kopiena, kurā ir 300 000 locekļu un kura nav konstitucionāli atzīta, piedzīvo sistemātisku vajāšanu, tostarp patvaļīgus arestus un ieslodzīšanu, piespiedu pazušanu, cieņpilnas apbedīšanas liegšanu, īpašuma konfiskāciju, izglītības un nodarbinātības liegšanu un naida kurināšanu valsts kontrolētos medijos;
B.	tā kā Irānas iestādes ir pastāvīgi pastiprinājušas represijas pret bahājiešu kopienu, veicot masveida aizturēšanas, paātrinātu tiesvedību un izvirzot nepatiesas apsūdzības spiegošanā un sadarbībā ar ārvalstu struktūrām;
C.	tā kā 2024. gadā aptuveni 1200 bahājiešu bija tiesvedības procesā vai ieslodzījumā un sievietes bija divas trešdaļas no aizturētajiem, un 16 sievietes Hamadānā un Isfahānā tika notiesātas kopā uz 129 gadiem un pakļautas spīdzināšanai un smagiem pienācīga procesa pārkāpumiem;
D.	tā kā varas iestādes ir apgānījušas bahājiešu kapsētas, tostarp Teherānā, Ahvāzā, Rafsandžānā, Kermānā un Hamadānā,
1.	stingri nosoda bahājiešu kopienas pieaugošo vajāšanu un visu reliģisko un etnisko minoritāšu un sieviešu sistēmisko apspiešanu; aicina Irānu nekavējoties izbeigt jebkādu diskrimināciju, aizskaršanas, aizturēšanas, īpašuma konfiskācijas un pamattiesību pārkāpumus;
2.	mudina Irānu nekavējoties atbrīvot visas personas, kas aizturētas viņu reliģijas vai ticības dēļ un aizstāv cilvēktiesības, kā arī pamatojoties uz apsūdzībām par reliģisku zaimošanu vai valsts drošības apdraudēšanu, un izbeigt vajāšanu un vardarbību pret reliģiskajām kopienām;
3.	pauž dziļas bažas par vēršanos pret bahājiešu sievietēm, kuras tiek vajātas reliģijas vai dzimuma dēļ un kuras veido divas trešdaļas no bahājiešu ieslodzītajiem;
4.	prasa Irānas varas iestādēm atcelt Fariba Kamalabadi, Roya Sabet, Anisa Fanaian, Leila Adalati, Nahid Behrouzi, Mahvash Sabet un sešu bahājiešu sieviešu Hamadānā, Zarrindokht Ahadzadeh, Farideh Ayyoubi, Noura Ayyoubi, Neda Mohebbi, Jaleh Rezaie un Atefeh Zahedi notiesāšanu; prasa atbrīvot Afshin Heyratian un Farhad Fahandej;
5.	stingri nosoda izpildīto nāvessodu skaita pieaugumu Irānā; atkārtoti pauž stingru nostāju pret nāvessodu un mudina Irānu pārtraukt to izmantot kā politisku un reliģisku represiju instrumentu;
6.	stingri nosoda bahājiešu kapsētu apgānīšanu, iznīcināšanu un konfiskāciju un bēru rituālu kavēšanu;
7.	mudina Irānu atcelt 1991. gada Memorandu un ļaut bahājiešiem piekļūt izglītībai, nodarbinātībai un pamatpakalpojumiem, kā arī apturēt īpašuma konfiskāciju, atdot visus konfiscētos aktīvus un nodrošināt tiesiskās aizsardzības līdzekļus un kompensāciju cietušajiem;
8.	prasa ES un dalībvalstīm visos dialogos ar Irānu pievērsties jautājumam par cilvēktiesību situācijas pasliktināšanos Irānā, jo īpaši reliģijas brīvības pārkāpumiem, un piemērot sankcijas Irānas tiesnešiem, prokuroriem un izlūkdienesta darbiniekiem, kas vajā bahājiešus;
9.	atkārtoti aicina Padomi atzīt Islāma revolucionāro gvardu korpusu par teroristu organizāciju un attiecināt ES sankcijas uz visiem tā locekļiem un tiem, kas ir atbildīgi par cilvēktiesību pārkāpumiem;
10.	uzdod priekšsēdētājai šo rezolūciju nosūtīt Padomei, Komisijai, PV/AP, dalībvalstu valdībām un parlamentiem, Islāma konsultatīvajai asamblejai, prezidenta birojam un Irānas Islāma Republikas augstākā vadītāja birojam.

